โต้งเชื่อเศรษฐกิจไทยปีนี้โตไม่ต่ำกว่า5%
"กิตติรัตน์"ร่วมประชุมสภาผู้ว่าการธนาคารพัฒนาเอเชีย มั่นใจเศรษฐกิจไทยปีนี้โตไม่ต่ำกว่า 5%
6 พ.ค. 2556

"กิตติรัตน์"ร่วมประชุมสภาผู้ว่าการธนาคารพัฒนาเอเชีย มั่นใจเศรษฐกิจไทยปีนี้โตไม่ต่ำกว่า 5%
นายกิตติรัตน์ ณ ระนอง รองนายกรัฐมนตรีและรมว.การคลัง กล่าวระหว่างร่วมพิธีเปิดการประชุมประจำปีสภาผู้ว่าการธนาคารพัฒนาเอเชีย ครั้งที่ 46 ที่ประเทศอินเดีย โดยระบุว่า ภาวะเศรษฐกิจไทยในปีที่ผ่านมา ที่มีการเติบโตในระดับที่น่าพอใจที่ 6.4% และคาดว่าในปี 2556 เศรษฐกิจไทยจะเติบโตไม่ต่ำกว่า 5% 
ทั้งนี้ประเทศไทยได้มีการกำหนดยุทธศาสตร์เพื่อการพัฒนาโดยเน้นให้ความสำคัญกับการพัฒนาประเทศให้หลุดพ้นจากกับดักรายได้ระดับปานกลาง การส่งเสริมการเติบโตทางเศรษฐกิจแบบครอบคลุม การพัฒนาเศรษฐกิจโดยคำนึงถึงสิ่งแวดล้อม และการพัฒนาระบบบริหารจัดการภาครัฐ รวมถึง พัฒนาความร่วมมือในอาเซียน
นายกิตติรัตน์ยังได้หารือทวิภาคีกับ นายทาโร อาโซะ รองนายกรัฐมนตรีและ รมว.คลังญี่ปุ่น ซึ่งทั้งสองฝ่ายเห็นพ้องที่จะส่งเสริมความร่วมมือทางเศรษฐกิจและการเงินระหว่างไทยและญี่ปุ่นให้แน่นแฟ้นยิ่งขึ้นในด้านต่าง ๆ เช่น ความร่วมมือในการลงทุนพัฒนาโครงสร้างพื้นฐานในภูมิภาคโดยส่งเสริมบทบาทของภาคเอกชนในการเข้าร่วมลงทุน และแนวทางในการส่งเสริมการค้าและขยายการลงทุนระหว่างกันโดยเน้นในด้านการให้ความช่วยเหลือทางการเงินและสร้างความแข็งแกร่งแก่วิสาหกิจขนาดกลางและขนาดย่อม